CELEX: 32018D0696
Language: da
Date: 2018-05-04 00:00:00
Title: Kommissionens gennemførelsesafgørelse (EU) 2018/696 af 4. maj 2018 om forlængelse af foranstaltningen truffet af det franske miljø-, energi- og havministerium, der er ansvarligt for internationale klimaforhandlinger, med henblik på tilladelse til tilgængeliggørelse på markedet og anvendelse af det biocidholdige produkt Phéro-Ball Pin, jf. artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2018) 2643)

8.5.2018   
            
            
               DA
            
            
               Den Europæiske Unions Tidende
            
            
               L 117/21
            
         KOMMISSIONENS GENNEMFØRELSESAFGØRELSE (EU) 2018/696
   af 4. maj 2018
   om forlængelse af foranstaltningen truffet af det franske miljø-, energi- og havministerium, der er ansvarligt for internationale klimaforhandlinger, med henblik på tilladelse til tilgængeliggørelse på markedet og anvendelse af det biocidholdige produkt Phéro-Ball Pin, jf. artikel 55, stk. 1, i Europa-Parlamentets og Rådets forordning (EU) nr. 528/2012
   
      
         (meddelt under nummer C(2018) 2643)
      
   
   (Kun den franske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
   ud fra følgende betragtninger:
   
               (1)
            
            
               Den 28. april 2017 vedtog det franske miljø-, energi- og havministerium (i det følgende benævnt »den kompetente myndighed«), jf. artikel 55, stk. 1, i forordning (EU) nr. 528/2012, en afgørelse om tilladelse af tilgængeliggørelse på markedet og anvendelse i Frankrig af det biocidholdige produkt Phéro-Ball Pin til bekæmpelse af fyrreprocessionsspinderlarver (Thaumetopoea pityocampa) (i det følgende benævnt »foranstaltningen«) indtil den 24. oktober 2017. Den kompetente myndighed gav uden ophold Kommissionen og de øvrige medlemsstaternes kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
            
         
               (2)
            
            
               I henhold til de oplysninger, som den kompetente myndighed har fremlagt, var foranstaltningen nødvendig for at beskytte folkesundheden og dyrs sundhed, da fyrreprocessionsspinderlarver kan forårsage alvorlige sundhedsproblemer for mennesker og dyr. De hår, der falder af fyrreprocessionsspinderlarverne, forårsager en type dermatitis, og symptomerne kan blandt andet omfatte hud-, øjen- og åndedrætsreaktioner samt allergiske reaktioner. De allergiske reaktioner kan sommetider være alvorlige og endda føre til anafylaktisk chok. Ifølge den kompetente myndighed anslås det, at 67 % af kommunerne i Frankrig er berørt af periodisk udbredelse af fyrreprocessionsspinderlarver. Myndigheden anslår også, at flere hundrede mennesker hvert år er berørt af dermatitis forårsaget af fyrreprocessionsspinderlarver.
            
         
               (3)
            
            
               Phéro-Ball Pin indeholder feromonet (Z)-13-hexadecen-11-yn-1-yl-acetat (CAS-nr. 78617-58-0), der er et aktivstof til anvendelse i biocidholdige produkter af produkttype 19 som et tiltrækningsmiddel som defineret i bilag V til forordning (EU) nr. 528/2012. Da (Z)-13-hexadecen-11-yn-1-yl-acetat er et nyt aktivstof, skal det godkendes, før biocidholdige produkter, der indeholder det, kan godkendes på nationalt plan eller EU-plan. Der er i overensstemmelse med artikel 7 i forordning (EU) nr. 528/2012 indgivet en ansøgning om godkendelse af det pågældende aktivstof, og ansøgningen er for øjeblikket under behandling.
            
         
               (4)
            
            
               Den 26. december 2017 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra de franske myndigheder om forlængelse af foranstaltningen. Grundlaget for den begrundede anmodning var betænkeligheder ved, at fyrreprocessionsspinderlarver — i betragtning af virkningerne på menneskers og dyrs sundhed og sommetider med alvorlige følger — kan bringe menneskers og dyrs sundhed i fare, samt den anslåede størrelse af den berørte befolkning. De alternativer, der er tilgængelige i Frankrig til bekæmpelse af fyrreprocessionsspinderlarver (mekaniske bekæmpelsesmetoder, nemlig manuel ødelæggelse af tilholdssteder eller mekaniske fælder, kemiske bekæmpelsesmetoder og biologiske bekæmpelsesmetoder, nemlig anbringelse af et stort antal mejseredekasser), er ifølge de franske myndigheder ikke tilstrækkeligt effektive til at håndtere meget store populationer af fyrreprocessionsspinderlarver i Frankrig. Endvidere er ingen af disse alternativer egnede til behandling af områder som for eksempel byparker eller skove og skovområder, der forvaltes af regionale og lokale myndigheder. De franske myndigheder er derfor af den opfattelse, at det biocidholdige produkt Phéro-Ball Pin fortsat er nødvendigt til bekæmpelse af fyrreprocessionsspinderlarver og dæmmer op for den fare, som disse larver udgør for menneskers og dyrs sundhed.
            
         
               (5)
            
            
               Da mangel på passende bekæmpelse af fyrreprocessionsspinderlarver kan bringe menneskers og dyrs sundhed i fare, og da der ikke kan dæmmes op for faren ved anvendelse af andre midler end bekæmpelse med biocidholdige produkter, bør de franske myndigheder have tilladelse til at forlænge foranstaltningen i en periode på højst 550 dage, der begynder dagen efter, at den oprindelige periode på 180 dage, der blev tilladt ved Frankrigs afgørelse af 28. april 2017, udløb, og på visse betingelser.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Frankrig kan forlænge foranstaltningen med henblik på tilladelse til tilgængeliggørelse på markedet og anvendelse af det biocidholdige produkt Phéro-Ball Pin til bekæmpelse af fyrreprocessionsspinderlarver indtil senest den 28. april 2019, forudsat at landet sikrer, at produktet kun anvendes af certificerede brugere og under tilsyn af den kompetente myndighed.
   Artikel 2
   Denne afgørelse er rettet til Den Franske Republik.
   
      Udfærdiget i Bruxelles, den 4. maj 2018.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.